આ વખતની ચૂંટણીઓમાં ભાજપ અને કૉંગ્રેસ બંને જીતી ગયાનો દાવો કરે છે. ઉપરાંત બંને પક્ષો આત્મખોજ કરે છે ને આપણે ક્યાં અને કેટલો માર ખાધો, કેટલી બેઠકો ક્યાં ખોઈ એનું આત્મચિંતન કરે છે એ જોઈને હાળી ખબર નથી પડતી કે કોણ હાર્યું ને કોણ જીત્યું છે! અલબત્ત જે થયું છે એ જોઈને ભાજપને એવું ચોક્કસ થતું હશે કે આના કરતાં તો સત્તાવાર રીતે હારી ગયા હોત તો વધારે સારું થાત. આ વખતે કદાચ પહેલી વાર ગુજરાતની સેવા કરવા ઇચ્છુકોની બરાબરની ઓળખ થઈ ગઈ. સાંસદોમાં પડેલી સેવાવૃત્તિ સોળે કળાએ છતી થઈ. ગુજરાતની સેવા કરવાની તીવ્ર ઇચ્છાવાળા કેટલાક સાંસદોએ એવી માગણી કરી કે તમે સમજતા કેમ નથી કે અમારા જેવા કદાવર નેતાઓને કારણે જ ભાજપને માંડ મોઢું ઊંચું કરી બતાવવાની તક મળી છે. છેલ્લી પાંચ ટર્મ્સથી અમે બીજા કરતાં વધારે મતોથી ચૂંટાતા આવ્યા છીએ એ ભૂલીને આજે મંત્રીઓનાં ખાતાંઓની વહેંચણીની ઘડી આવી ત્યારે, પોતે દૂધાળાં ખાતાં લઈને બેસી ગયા ને અમને સાવ માલ વગરનું ખાતું આપો છો! તમને કદાચ ખબર નથી, પણ હું ચડ્ડી પહેરવા શીખ્યો ત્યારનો RSSની, પણ એના લેબલ વગરની ચડ્ડી પહેરીને, હાથમાં લાઠી રાખીને હું પણ શાખામાં જતો, તમેય ક્યારેક શાખામાં દેખા દેતા, એ પણ ભૂલી ગયા! તમારી જેમ અમનેય સેવા કરવાના ઓરતા છે.